[{"text_idx": "#000000", "text": "Kolekto Montserrat Franquesa i Go\u0300dia"}, {"text_idx": "#000002", "text": "La subskribintoj de tiu c\u0302i raporto konfesas, ke ni partoprenis neniun el la antau\u0306aj 99 Universalaj Kongresoj (UK), do ni ne povas taksi, c\u0302u tio kio okazis estis averag\u0302e pli au\u0306 malpli bone ol en aliaj kongresoj. Ni ja c\u0302eestis naciajn kongresojn sed en tiaj arang\u0302oj ni renkontig\u0302is kun 100 au\u0306 maksimume 250 homoj. En Lillo partoprenis dekoblo da homoj, pli ol 2600 (inter ili 15 katalunoj) el 83 landoj, do temis pri tute alia nivelo. Ege s\u0302okis nin, ke dum la tuta kongresa semajno oni trovas konatajn kaj nekonatajn esperantistojn en trinkejoj, restoracioj kaj c\u0302ie sur la stratoj kaj placoj de la urbo."}, {"text_idx": "#000003", "text": "Vers\u0302ajne unu el la plej s\u0302atataj momentoj de c\u0302iuj universalaj kongresoj estas la Movada Foiro. Tiel, pli ol 120 budoj montris en Lillo la diversecon de la Esperanto movado. Asocioj fakaj, landaj, religiaj... c\u0302iuj povis prezenti siajn publikaj\u0302ojn, siajn renkontig\u0302ojn kaj respondi al la demandoj de la publiko. Tio okazis antau\u0306 la solena inau\u0306guro, do por multaj homoj estis la unua fojo renkonti malnovajn geamikojn, sed ankau\u0306 ekkoni persone virtualajn konatulojn, ec\u0302 verkistojn kaj aliaj gravulojn. Kataluna Esperanto-Asocio, kiel kutime, havis sian propran budon por informi la c\u0302eestantojn pri sia agado kaj konkrete pri sia venonta kongreso en Mataro\u0301."}, {"text_idx": "#000004", "text": "La solena inau\u0306guro estis interesa kaj kortus\u0302a. Kompreneble temis pri jubilea kongreso, la 100a, kaj Lillo trovig\u0302as sufic\u0302e proksime de Bulonjo c\u0302e Maro, kie okazis la unua kongreso en 1905.\nKrom la tradiciaj aferoj, kiel la salutvortoj el la reprezentantoj de c\u0302iuj partoprenantaj landoj, elstaris la inau\u0306gura prelego de la prezidanto de Universala Esperanto-Asocio (UEA) Mark Fettes, kiu majstre miksis la faman prelegon de Zamenhof en la solena inau\u0306guro de la unua kongreso kun la sia propra. Estis ankau\u0306 speciale kortus\u0302a la parolado de s-ro L.C. Zaleski-Zamenhof, la nepo de d-ro Zamenhof, kiu post emociplenaj vortoj transdonis por venontaj okazoj la reprezentadon de la familio al siaj du filinoj."}, {"text_idx": "#000005", "text": "En la 68-a Internacia Kongresa Universitato partoprenis kiel rektoro Jesper Jacobsen, franc-dana teoria fizikisto. La prelegintoj tus\u0302is tre diversajn temojn, kiel la teorion de relativeco (Amri Wandel), la budhisman kosmon (Bill M. Mak), la prahindeu\u0306ropean lingvon (Cyril Brosch) au\u0306 la etikajn problemojn de la artefarita inteligenteco (Federico Gobbo). Entute, dek interesaj prelegoj al kiu aldonig\u0302is aliaj nau\u0306 kadre de la Scienca Kafejo (fare de aliaj gravuloj, kiel Davide Astori, Probal Dasgupta au\u0306 Stefano Keller), kiuj estis elektitaj inter la proponoj ricevitaj por partopreni en la c\u0302i jara IKU."}, {"text_idx": "#000006", "text": "Lingvoj, artoj kaj valoroj en la dialogo inter kulturoj estis la kongresa temo de la UK. Por prezenti tiun interkulturan vidpunkton multe influis, ke la triopo reg\u0302isora estis interkontinenta: Elisabeth Schwarzer el Germanio, Paulo Se\u0301rgio Viana el Brazilo kaj Usui Hiroyuki el Japanio. Partoprenis en la diversspecaj kaj diversenhavaj sesioj konataj fakuloj kiel Probal Dasgupta, A. Giridhar Rao kaj Ilona Koutny. Ankau\u0306 denaskaj esperantistoj havis la okazon diskuti pri siaj travivaj\u0302oj en kaj ekster Esperantujo."}, {"text_idx": "#000007", "text": "C\u0302i-jare la Esperantologia Konferenco havis du celojn: retrorigardon (de la lastaj 40 jaroj) kaj antau\u0306vidon (de la estonteco). La sesioj okupig\u0302is pri diversaj temoj de la scienca esplorado de Esperanto kaj interlingvistiko. Inter la partoprenintoj, elstaris Detlev Blanke kaj Humphrey Tonkin pri la retrorigardo, kaj Federico Gobbo pri la antau\u0306vido. Lau\u0306 ideo de organizinto Orlando Raola, aldonig\u0302is nova maniero prezenti la rezultojn de esperantologiaj esploroj: afis\u0302montrado. Tiel, la au\u0306toroj pendigis afis\u0302ojn pri siaj esploroj, starante apude por interagi kun la publiko."}, {"text_idx": "#000008", "text": "En tia granda arang\u0302o tute ne eblas c\u0302eesti c\u0302iujn prelegojn, sed lau\u0306 nia opinio ili estis sufic\u0302e altnivelaj. Inter la plej elstaraj sendube estis la prelego La arto paroli publike fare de Humphrey Tonkin, kiu majstre klarigis al la c\u0302eestantaro la sekretojn de la plej bonaj oratoroj, kiel Ivo Lapenna au\u0306 si mem.\nAnkau\u0306 estis tre interesa la debato pri la esperanta prozo inter Istva\u0301n Ertl (moderiganto), Anja Christina Stecay (fakulo pri esperanta literaturo) kaj la partopreno de c\u0302eestantaj gravaj verkistoj kiel Nicola Ruggiero, Anna Lo\u0308wenstein kaj Gerrit Berveling.\nAliflanke, Dennis Keefe parolis pri merkatiko. S\u0302ajnas, ke ne c\u0302iuj cerboj reagas same al novaj ideoj. Pro tio kaj konsiderante ke Esperanto estas nova ideo por multaj homoj, propagandistoj devus fokusi sian agadon en speciala celgrupo, tre malgranda en la socio, sed sufic\u0302e malfermita por kompreni c\u0302i tiun novan ideon. La aliaj grupoj de la socio, pas\u0302on post pas\u0302o, sekvos ilin. Almenau\u0306 tiel okazas en aliaj sektoroj de merkatiko, kiam novaj produktoj aperas."}, {"text_idx": "#000010", "text": "Tiu jubilea kongreso okazis en Lillo, pro manko de sufic\u0302e granda kongresejo en la urbo Bulonjo-c\u0302e-maro, sed evidente, la tuttaga ekskurso estis la vizito, au\u0306 pli bone dirite la pilgrimado, al tiu urbo. Ni estis en la sama teatro, kie Zamenhof unuafoje alparolis publike Esperanton per neforgeseblaj vortoj kiel \u201cni konsciu bone la tutan gravecon de la hodiau\u0306a tago, c\u0302ar hodiau\u0306 inter la gastamaj muroj de Bulonjo-sur-Maro kunvenis ne Francoj kun Angloj, ne Rusoj kun Poloj, sed homoj kun homoj\u201d. Brian Moon lau\u0306tlegis la tutan zamenhofan paroladon en magie kortus\u0302a etoso. Tamen, eble mankis projekciado de rilataj tiamaj bildoj por pli bona \u201cvojag\u0302ado\u201d al la jaro 1905. Poste, centoj da esperantistoj kune promenis g\u0302is la stacidomo, kie Zamenhof eltrainig\u0302is en la jaro 1905. En tiu placo, kiu havas la nomon de la kreinto de Esperanto, la urbestro solene malkovris novan s\u0302ildon por la tiea monumento. Poste, la promenantaro estis akceptita en la urbomo tiun tagon escepte regata nur de la verda flago, kaj tie la urbestro anoncis la kreadon de la nova urba kultura domo Vilao Esperanto."}, {"text_idx": "#000011", "text": "Dum la intensa semajno estis ankau\u0306 aliaj programeroj, kiel lingvaj kursoj (de Esperanto kaj de la franca lingvo), KER-ekzamenoj, la amuza kaj fruktodona kongresa au\u0306kcio, la oratora konkurso por junaj talento, ric\u0302a kaj enhavplena tago de lernado, junulara programo, tradicia futbalmatc\u0302o (c\u0302i-foje kontrau\u0306 teamo de la Okcidenta Saharo), ktp."}, {"text_idx": "#000012", "text": "Neeviteble longa sed pleninteresa solenaj\u0302o, kie la kongresaj organizantoj resumis la rezultojn de la arang\u0302o, dankis la laboron de la multnombra helpantaro, omag\u0302is la emeritig\u0302ontan G\u0302eneralan Direktoron Osmo Buller, anoncis la nomon de lia anstatau\u0306antino, Veronika Poo\u0301r, kaj bonvenigis la respondeculojn de la venonta Universala Kongreso en Nitra (Slovakio). Kaj la slovaka ambasadoro en Belgio kaj la urbestro de Nitra parolis en sufic\u0302e bona Esperanto antau\u0306 ol transdoni la parolon al Peter Bala\u0301z\u030c, prezidanto de la Loka Komitato de la 101a UK, kiu s\u0302ajnis sufic\u0302e nervoza. Strange, ni pensis, c\u0302ar ni konas tiun spertan homon hardita en tiaj solenaj\u0302oj. Sed baldau\u0306 malkovrig\u0302is la kialo de lia maltrankvileco, kiu fakte, ne temis pri kialo sed pri kialino, c\u0302ar tiu kurag\u0302ulo post dankado de la laboro al sia partnerino Dorota Rodzianko, surgenue kaj neatendite antau\u0306 la tuta kongresanaro petis ringenmane, c\u0302u s\u0302i volus esti lia edzino. Bons\u0302ance la belulino respondis jese antau\u0306 la aplau\u0306dego de la surprizitaj c\u0302eestantoj, organizantoj kaj estraranoj. C\u0302u eblas imagi pli bonan finon por la kongreso?"}, {"text_idx": "#000014", "text": "Obert: Dimecres de 17 a 19h"}]